Benoni-nagklubmoord: Saak uitgestel oor tolk | Maroela Media
Benoni-nagklubmoord: Saak uitgestel oor tolk
Daniël (Danie) Botha.
Die saak teen drie jong mans wat in die streekhof in Benoni tereg staan vir die moord op Daniël (Danie) Botha is tot aanstaande jaar uitgestel.
Botha (26) is in Julie verlede jaar na bewering so erg in 'n kuierplek aangerand dat hy breindood verklaar is. Hy en 'n vriendin was by die kuierplek toe 'n geveg op die dansbaan uitgebreek het.
Gideon Fourie (24), Jacques de Lange (24) en Sampie Hearn (25) staan almal tereg op 'n aanklag van moord ná die voorval. Hulle ontken skuld.
Regsverteenwoordigers vir die verdediging het nou hul kommer uitgespreek oor die vertaling van Kayembe Badebanga se getuienis. Badebanga, 'n bestuurder by Dingo's Pub, waar die voorval plaasgevind het, getuig in Frans. 'n Tolk vertaal dit dan na Engels.
Kobus Posthumus, 'n prokureur wat 'n waaksaamheidsopdrag van Botha se familie ontvang het, het gesê Badebanga se vertaalde getuienis gaan nou eers nagegaan word. Indien daar gevind word dat dit nie met sy oorspronklike weergawe ooreenstem nie, sal 'n ander tolk voortaan gebruik word.
Badebanga het vroeër al in die verhoor begin getuig. Sy getuienis is egter gestaak nadat hy homself nie behoorlik in Engels kon uitdruk nie. Sy getuienis is toe tot Maandag uitgestel sodat hy met die hulp van 'n tolk kon getuig. Dit is dié tolk se vertaling wat nou in twyfel getrek word.
Streekslanddros Ian Cox het die saak gevolglik tot Januarie aanstaande jaar uitgestel.
Botha se ma, Catharina Pretorius, en stiefpa, André, het hul misnoeë met die situasie te kenne gegee.
"Ons is gebreek. My vrou gaan elke keer van voor af deur die hele proses. Ons voel daar word vir tyd gespeel en dat Daniël nie 'n regverdige verhoor kry nie omdat die saak sloer," het André Pretorius gesê.
Benoni Daniël Botha moorde
Skoolplasings vir gr. 1's, gr. 8's nou eers láter gedoen
NVG tevrede met straf vir man wat ietermagog wou smous
Niks snaaks is normaal
En so word nog belasting geld gemors…..2 jaar om n saak klaar te kry….swak
niks bring jul geliefde terug, vergewe en met God se genade beur vorentoe.
So 'n aantreklike jong man in die fleur van sy lewe, dis so hartseer!! Sterkte aan sy geliefdes .
Intussen gaan die beskuldigdes aan asof hulle niks verkeerd gedoen het nie. Hou naweek na naweek parties. Sit hulle wonderlike lewens op fb vir almal om te sien en wys geen berou nie. En Daniel is die een wat dood geslaan en geskop is en kry geen geregtigheid nie. Hierdie lyk vir my na dieselfde diepe saak as Waterkloof-4. Ons kan en sal doen wat ons wil. Sterkte aan Daniel se familie ek bid dat geregtigheid sal seevier.